《三直行》
清代·李杭

秋霜蔽野冥鸿飞，琅玕不实朱凤饥。浮云北来魏阙迥，忧国流凤荒江垂。

忆昔中朝树风烈，闽海峥嵘起魁杰。三贤接迹冠惠文，四海直声闻补阙。

高要俶傥神骨奇，辞气侃侃无龌咿。抗言剀切论灾异，天子动色为嗟咨。

晋江通经意淳厚，击断群蒙勤纳牖。排天一上张纲书，勋戚闻风皆敛手。

临桂执节何觥觥，雅歌骏肃韶钧鸣。每当慷慨引大体，能以委曲通精诚。

天门荡荡不可测，左龙右虎环紫极。优容屡荷皇天鉴，献纳终惭侍臣职。

殿前清要难久居，先后归间谢朝籍。拂衣去矣来何时，瞻望皇居意凄恻。

呜呼黯鲍不易得，台端列柏无颜色。八闽之山窈然深，岭南瘴雨横层阴。

苍梧日落黯万里，漓江水碧寒沈沈。使人忆此生愁心，海边烟尘暗乡县，黔首流离困徵缮。

昨闻河洛又苦旱，况复西陲尚酣战。至尊侧席谁分忧，经济实赖群臣谋。

虞翻去国岂终老，机生被放行见收。时危志节徒激厉，叹我欲济无方舟。

还朝建策望公等，焉得云卧甘林丘。

作者简介：（1821—1848）清湖南湘阴人，字梅生，一字孟龙。李星沅子。道光二十四年进士，官编修。七岁能诗，及长，博通经史，工诗文，汤鹏、梅曾亮等人皆引为小友。有《小芋香山馆集》。